《春秋终讲伏蒙知府谏议临视学舍宴劳诸生谨成小诗叙谢》
宋代·朱长文

泰山先生久冥寞，世把春秋束高阁。腐儒退隐三十年，独玩遗经思笔削。

滥居师席愧匪才，日演微言更岁籥。欲遵广路视堂奥，誓辟浮云窥碧落。

兹辰讲解告终篇，敢屈邦君亲视学。邦君旧是补衮才，忠论嘉谟动宸幄。

密为福泽遍寰瀛，暂得麾符出京洛。爱民如子不忍伤，政用中和屏威虐。

深惟教本在庠序，力助儒风止奸恶。群材傥得就长育，百堵何为惮兴作。

耽耽黉舍尽修严，翼翼公堂骤清廓。已欣华构将落成，肯枉双旌率僚幕。

清晨初谒二公祠，重道严师致恭恪。更忘烦暑临讲席，自降威容听扬搉。

羜肥酒酾宴诸生，金印煌煌对褒博。传闻长幼相告语，争诵诗书亲教约。

欢声四出屏阴沴，云雾俄收日华烁。文翁化蜀士皆成，鲁侯修泮民思乐。

自惭传道竟何补，禄食充饥免藜藿。幸逢贤守善承流，喜与吴人醉优渥。

作者简介：朱长文（1039—1098）北宋书学理论家；字伯原，号乐圃、潜溪隐夫，苏州吴县人（今属江苏苏州），未冠。